b'\n_START_ARTICLE_\nChlorophorus varius\n_START_SECTION_\nUtseende\n_START_PARAGRAPH_\nEn middelsstor (8-14 mm), slank, gul og svart trebukk som ligner litt p\xc3\xa5 en veps. Av de vepselignende trebukkene i Norden er den den eneste der pronotum er mer gult enn svart. Antennene er m\xc3\xb8rke, ganske spinkle og vel halvparten s\xc3\xa5 lange som kroppen. Hodet og pronotum er tett kledt med gule h\xc3\xa5r, pronotum med et oppbrutt, svart tverrb\xc3\xa5nd litt bak midten. Dekkvingene er svarte med gule tegninger. Fremst har den en X-formet tegning (halvparten av X-en p\xc3\xa5 hver vinge), ved sidekanten ovale, gule flekker. Litt bak midten har den en rett, gult tverrb\xc3\xa5nd, vingespissene er ogs\xc3\xa5 gule. Beina er gulbrune og ganske lange.\n_START_SECTION_\nLevevis\n_START_PARAGRAPH_\nLarvene utvikler seg i d\xc3\xb8de greiner og tynne stammer av mange forskjellige l\xc3\xb8vtr\xc3\xa6r, som lind, alm, l\xc3\xb8nn, or og osp, lenger s\xc3\xb8r i Europa ogs\xc3\xa5 vinstokker. Larven er ogs\xc3\xa5 funnet i harde urtestilker. Utviklingen tar vanligvis to \xc3\xa5r. De voksne billene er aktive fra slutten av juni til august og bes\xc3\xb8ker gjerne blomster.\n_START_SECTION_\nUtbredelse\n_START_PARAGRAPH_\nArten er mest utbredt i Mellom- og S\xc3\xb8r-Europa, \xc3\xb8stover til det s\xc3\xb8rvestlige Sibir. I Norden forekommer den bare i det s\xc3\xb8rlige Sverige. Der finnes trolig sm\xc3\xa5 bestander i N\xc3\xa4rke og V\xc3\xa4sterg\xc3\xb6tland, funn fra andre deler av Sverige er trolig importerte med trevirke.'